માનવજીવનનો મોટામાં મોટો શત્રુ ધનનો અભાવ(દરિદ્રતા) છે. દરેક વ્યક્તિના મનમાં ધનવાન બનવાની મહેચ્છા રહેલી હોય છે. જેના માટે તે જીવનભર પુરુષાર્થ કરવાની સાથે નસીબ ઉપર પણ આધાર રાખતો હોય છે. નસીબ આડેનું પાંદડું હટાવવાનું એક સાધન જમીનમાંથી નીકળતું ધન(ચરુ) છે. ઘણાને આવા આકસ્મિક ધનલાભની ઇન્તેજારી હોય છે. જુનાં અને જર્જરિત મકાનોની મરામત કરતી વખતે અને હવે તો નવી જમીન પર બાંધકામ કરતી વખતે દરેકના મનમાં એકસરખો વિચાર આવે છે કે આ જમીનમાં કંઈ દટાયેલું મળી જાય તો માલામાલ થઈ જવાય. ક્યારેક તો ઘણા લોકો તેના માટે જ્યોતિષીનો પણ સંપર્ક કરતા હોય છે. પ્રાચીન સમયમાં સુરક્ષાનાં ટાંચા સાધનો હતા. તેથી જૂના લોકો વધારાના ચલણી સિક્કા જરઝવેરાત વગેરે સાચવીને સલામત રાખવા ભીંતમાં કે ઘરમાં જમીનમાં ખાડો કરી તેમાં દાટી દેતા. ચોર લૂંટારુઓ ચોરીનું ધન કોઈ ઝાડ નીચે દાટી દેતા. રાજા મહારાજાઓ પણ ગુપ્ત ભોંયરાં બનાવતા.